O persoană cu probleme psihice din Săvineşti este autorul alertei false cu bombă de la Catedrala Patriarhală, de luni seara, au declarat, pentru AGERPRES, surse judiciare.
Bărbatul a sunat la 112 şi a anunţat că a plasat la catedrală o bombă artizanală, după care a închis apelul.
Operatorul Serviciului Unic de Urgenţă a reapelat de mai multe ori până a răspuns bărbatul şi l-a ţinut la telefon până a fost identificat locul de unde a fost făcut apelul.
Bărbatul susținea că este fiul Maicii Domnului şi al lui Dumnezeu
"Între timp a fost trimis un echipaj de poliţie care l-a găsit pe bărbat în curtea casei, agitat şi susţinând că este fiul Maicii Domnului şi al lui Dumnezeu. El a declarat că s-a înfuriat după ce a auzit la ştiri cum au fost făcute promovările în cadrul Patriarhiei", au precizat sursele din cadrul anchetei.
Bărbatul este cunoscut cu afecţiuni psihice fapt pentru care a fost transportat la spital unde a fost internat în secţia de Psihiatrie.
Luni seara, Catedrala Patriarhală a fost evacuată în urma alertei cu bombă care s-a dovedit a fi falsă.